Pahtavaaran kaivos

Pahtavaaran kaivos on Sodankylän kunnassa sijaitseva kultakaivos. 
Pahtavaaran kultaesiintymän löysi Geologian tutkimuskeskus (GTK) vuonna 1985. Vuoteen 2014 mennessä Pahtavaarasta oli kaivettu kultaa 10,86 tonnia eli noin 350 000 unssia. Esiintymän arvellaan sisältävän kultaa kaiken kaikkiaan 16,12 tonnia (noin 520 000 unssia). Geologisesti kaivos sijaitsee Keski-Lapin vihreäkivivyöhykkeen alueella, ja esiintymä on syntynyt komatiittiseen kiveen. Kaivos oli toiminnassa vuosina 1996–2000, 2003–2007 ja 2008–2014. Louhinta tapahtui aluksi avolouhoksesta ja vuodesta 2009 alkaen maanalaisesta kaivoksesta, jonne oli vinotunneliyhteys. Pahtavaaran maanalaisen tunneliverkoston kokonaispituus on 35 kilometriä.
Ruotsalaisomisteinen Terra Mining Oy aloitti vuonna 1996 kaivostoiminnan, jota jatkettiin vuoteen 2000, jolloin kullan maailmanmarkkinahinnan lasku johti yhtiön konkurssiin. Uudelleen kaivostoiminta aloitettiin kullan hinnan taas noustua vuonna 2003, jolloin kaivoksen omistajaksi tuli ruotsalaisomisteinen ScanMining Oy. Tämä yhtiö ajautui konkurssiin vuoden 2007 lopussa johtuen sen tappiollisesta toiminnasta Ruotsissa. 
Huhtikuussa 2008 omistajaksi tuli ruotsalainen Lappland Goldminers. Yritys rikasti kultaa kaivoksen sivukivikasasta, jota ei ollut aikaisemmin hyödynnetty alhaisemman kullan hinnan takia. Marraskuussa 2008 yhtiö ilmoitti jatkavansa kaivoksen louhimista. Maaliskuussa 2014 kaivoksen ruotsalainen emoyhtiö Lappland Goldminers AB ilmoittautui hakeutuvansa konkurssiin. Suomen-yhtiö Lappland Goldminers Oy hakeutui konkurssiin kymmenen miljoonan veloissa ja varojen puutteessa 8. toukokuuta 2014, ja Lapin käräjäoikeus asetti konkurssin 12. toukokuuta 2014. Konkurssiin liittyi epäselviä varojen siirtoja Suomen-yhtiön ja emoyhtiön välillä.
Maaliskuussa 2016 kanadalainen malminetsintäyhtiö Rupert Resources solmi konkurssipesän kanssa optiosopimuksen kaivoksen mahdollisesta lunastamisesta itselleen. Syyskuussa yhtiö päätti käyttää optio-oikeutensa ja lunasti kaivoksen, rikastamon sekä malminetsintäoikeudet noin kahden miljoonan euron hinnalla.
Rupert Resourcesin toiminta keskittyy Rupert Lapland -hankkeeseen Keski-Lapin viherkivivyöhykkeellä. Hanke koostuu Ikkari-kultaesiintymästä ja ylläpitotilassa olevasta Pahtavaaran kaivoksesta. Yhtiö harjoittaa vain malminetsintää eikä aktiivista kaivostoimintaa ole käynnissä. Vuonna 2018 yhtiö sai valmiiksi uudelleentulkinnan Pahtavaaran kaivoksen geologiasta ja sen tuloksena löytyi Pahtavaaran kaivosalueen ulkopuolelta uusia etsintäkohteita mahdollisille kultaesiintymille.
Pahtavaaran malmi sisältää 12-20 prosenttia tremoliittiasbestia, jota on kulkeutunut myös kaivoksen jätevesiin. Kaivoksen rikastushiekka-alue koostuu 70 hehtaarin kokoisesta jätealueesta ja 30 hehtaarin jälkiselkeytysaltaasta. Alemmasta selkeytysaltaasta vesi juoksee purkuputkea pitkin Koserusojaan, sieltä edelleen Ala-Postojokeen ja Kitiseen. Kaivoksen jätevesialtaan pato petti vuonna 2012 aiheuttaen jätevesipäästön ympäristöön. Kaivosjäte tappoi silloin puita laajalta alueelta. Kaivos sijaitsee Sattasniemen paliskunnan porolaitumien keskellä ja vuosien aikana ainakin kolme poroa on menehtynyt kaivoksen jätealtaisiin.